玉津園棄景鐘歌
作者：宋無
朝代：宋

paragraphs: 炎精不靈火不德，赤熛怒帝喪英魄。
羿弓射日日無光，黄金大鏞破釜色。
天崩七廟移神虛，鬼哭長陵一抔土。
十二盤傾夜月寒，漢銅仙人淚如雨。
六龍屈曲眠秋草，草根蟪蛄語昏曉。
紫苔滿地愁古春，東風吹得乾坤老。
蝸涎鳥篆銀泥剝，烏啄蒲牢戲左角。
更殘漏斷聲莫聞，凡鷄司晨尊鐵鐸。